Tiedote 19.1.2017 (julkaisu klo 12.00)

**Hyvinvointi- ja kulttuurimatkailusta uutta nostetta Suomen matkailubuumiin**

**Suomen matkailutarjontaa laajennetaan kehittämällä hyvinvointi- ja kulttuurimatkailutuotteita ulkomaisille matkustajille. Finpron Visit Finlandin Finrelax-kasvuohjelma valitsi 25 hyvinvoinnin kärkituotetta ja Culture Finland -ohjelma 20 uutta suomalaisen kulttuurin kärkituotetta yli 200 tuotekehityskilpailuun osallistuneen joukosta. Palkittujen yritysten palveluissa yhdistyvät luontoelämykset, ruoka ja hyvinvointihoidot sekä suomalainen kulttuuri saunasta, Kalevalasta, Muumeista ja Tom of Finlandista** **aina paikallisten tavalliseen arkielämään.**

Finpron Visit Finland -yksikkö panostaa vahvasti yhteistyön lisäämiseen koko matkailukentällä uusien ulkomaisten matkailijoiden houkuttelemiseksi Suomeen. Hyvinvointi- ja kulttuurimatkailussa nähdään merkittävää kasvupotentiaalia. Maailmanlaajuisesti hyvinvointimatkailu on eniten kasvava matkailun muoto: tehtyjen matkojen määrä on globaalisti kasvanut yli 14 prosentin vuosivauhdilla.

– Matkailu on Suomen nopeimmin kasvava elinkeino ja merkittävä työllistäjä. Kannustamme yrityksiä panostamaan korkealaatuisten tuotteiden kehittämiseen eri kohderyhmille. Puhtaan luonnon, ympärivuotisten luontokohteiden ja suojeltujen kansallispuistojen ansiosta Suomella on erinomaiset edellytykset tarjota hyvinvointia keholle ja mielelle. Näiden meille arkipäiväisten asioiden, kuten koskemattomassa luonnossa liikkumisen, marjojen ja sienien keräilyn, pohjoisen ruoan ja saunaperinteen tuotteistaminen helposti saavutettaviksi matkakokemuksiksi on ensiarvoisen tärkeää, kertoo Visit Finlandin Finrelax -ohjelmapäällikkö **Kiti Häkkinen** Finprosta.

– Matkailuala kaipaa kilpailuvaltiksi vetovoimaisia sisältöjä. Kulttuurimatkailun kehittämistoimenpiteillä ja erityisesti tuotekilpailulla halutaan aktivoida etenkin luovien alojen toimijoita mukaan kulttuurin matkailulliseen tuotteistamiseen, sanoo Visit Finlandin Culture Finland -ohjelman projektipäällikkö **Susanna Markkola** Finprosta.

Visit Finlandin Finrelax ja Culture Finland -ohjelmien vuoden 2016 kärkituotekilpailuihin haki yhteensä 234 suomalaisyritystä. Finrelax palkitsi tähtituotestatuksella yhteensä 25 hyvinvointituotetta sekä antoi 10 kunniamainintaa. Culture Finland puolestaan valitsi 20 uutta kulttuuripainotteista kärkituotetta. Voittajatuotteet edustavat Suomea hyvinvointi- ja kulttuurimatkakohteena ja valmiit tuotteet lähtevät Visit Finlandin myynninedistämistoimenpiteillä Euroopan ja Aasian markkinoille. Yritykset edustavat kattavasti koko Suomea Lapista pääkaupunkiseudulle ja Järvi-Suomesta aina saaristoihin saakka.

**Suomi on matkailumaana nosteessa**

Suomi kiinnostaa nyt maailmalla aikaisempaa enemmän. Esimerkiksi Lonely Planet ja National Geographic nostivat Suomen vuoden 2017 kiinnostavimpien matkakohteiden joukkoon muun muassa luontoelämysten, ainutlaatuisen kaupunkikulttuurin ja useiden Suomen itsenäisyyden 100-vuotisjuhlavuotta varten suunniteltujen tapahtumien vuoksi.

– Nyt on ainutlaatuinen hetki hyödyntää tätä kiinnostusta ja kasvattaa matkailuelinkeinoa merkittävästi. Se vaatii kuitenkin panostuksia matkailijoille suunnattavien kulttuurimatkapalvelujen tuotekehitykseen, sillä kehitys on vielä alkuvaiheessa. Culture Finland -ohjelman tavoitteena on vahvistaa Suomen kulttuurista matkailumaakuvaa ja edistää kulttuuri- ja matkailualojen toimijoiden yhteistyötä uusien, kansainvälisesti houkuttelevien kulttuurimatkailutuotteiden synnyttämiseksi, Markkola sanoo.

– Finrelax-ohjelman tavoitteena on tehdä Suomesta hyvinvointimatkailun kärkimaa. Viime vuonna keskityimme ohjelmassa mukana olevien yritysten ja matkailualueiden kanssa tuotekehitykseen. Tänä vuonna panostamme myynninedistämiseen ja markkinointiin erityisesti Saksan ja Japanin markkinoilla, Häkkinen kertoo.

Voittajatuotteet julkistettiin Matkamessuilla ja esitellään ulkomaisille matkailijoille ITB Berlin -messuilla Saksassa maaliskuussa 2017. Voittaneet yritykset saavat Authentic FinRelax Experience tai Authentic Culture Experience -statuksen. Myyntiin valmiit tuotteet nostetaan näkyvästi esille Visit Finlandin markkinointi- ja myynninedistämistoimenpiteissä erityisesti Euroopan ja Aasian markkinoilla.

Finrelax- kasvuohjelma on Työ- ja elinkeinoministeriön rahoittama ja Culture Finland -ohjelmaa rahoittaa opetus- ja kulttuuriministeriö ja Visit Finland.

**FinRelax TOP25-tähtiyritykset** (alueittain aakkosjärjestyksessä)

**Saaristo ja rannikko:**

* **Kultaranta Resort**, Naantali, korkealuokkainen kohde suomalaisessa saaristossa
* **Råmossa Lodge**, Porvoo, räätälöityjä luontokokemuksia kaikille aisteille
* **Silverskär Islands**, Ahvenanmaa, erakkoelämää omalla saarella

**Lappi:**

* **Lapland Safaris**, Levi, Lapin vierasvaraisuutta ja Euroopan puhtainta ilmaa koskemattomissa maisemissa
* **Rukan Salonki / Lapland Safaris / Santa’s Hotels**, Kuusamo, villiruokaa, sauna ja erilaisia luontoaktiviteetteja

**Järvi-Suomi:**

* **Adventure Apes**, Orivesi, järvessä uintia ympäri vuoden ja paikallisiin asukkaisiin tutustumista
* **Best Lake Nature Adventures**, Lahti, luonnonantimien keräilyä metsässä ja melontaa
* **Frantsila Organic Herb Farm**, Hämeenkyrö, yrttien ja kasvien parantavaa voimaa
* **Hotel Kalevala**, Kuhmo, raikasta ilmaa, uimista puhtaassa järvivedessä ja tuoretta paikallista ruokaa
* **Houseboat / Varjola**, Jyväskylä, kalastusta, jokiseikkailuja ja saunakokemuksia
* **Karelia Cottages**, Saimaa, rauhaa, hiljaisuutta ja rentoutumista karjalaistyylisessä mökissä
* **Kyyhkylä Hotel and Manor**, Saimaa, hierontaa ja rantasauna, tutustumista lähiluontoon polkupyöräillen, kävellen tai meloen
* **Lahti Region / Visit Lahti**, Lahti, sekä perinteisiä että moderneja suomalaisia hoitoja luonnon äärellä
* **Lakomäki Forest Manor and Spa Hotel**, Kannonkoski, rentoutumista paljussa tähtitaivaan alla ja ruokaelämyksiä avotulen äärellä
* **Linna Hotelli**, Hartola, Päijät-Häme, rentoutumista, hoitoja, yrttejä, paikallista ruokaa, luontoa ja raikasta ilmaa
* **Peurunka**, Peurunka, hyvinvointiretriitti, jossa rentoutuksessa hyödynnetään saunaa ja turvetta
* **Revontuli Resort**, Hankasalmi, saunakokemuksia savusanassa, sähkösaunassa ja telttasaunassa
* **Saimaa Holiday**, Saimaa, veneretki, rentoutumista saunassa ja paikallisruokaa
* **Spa Hotel Rauhalahti**, Kuopio, perinteisiä suomalaisia savusaunailtoja Jätkänkämpällä
* **Travellamo**, Lahti, mielen ja kehon rentoutumista saunassa ja vihtomishoitoja
* **Upitrek**, Wild Taiga, Kainuu, yltäkylläisiä metsiä, järviä ja jokia sekä rikasta perinnettä ja kulttuuria
* **Vuokatti Safaris**, Vuokatti, raikas ilma ja vesi, luontoa, hiljaisuutta ja metsän hyvinvointia

**Pääkaupunkiseutu:**

* **Honkalintu**, Espoo, Nuuksio, ekologinen ja elämyksellinen yöpymismahdollisuus puussa
* **Nuuksion Taika**, Espoo, Nuuksio, ulkoilman, saunan, järven ja leiritulen taikaa
* **Piece of Forest**, Espoo, Suvisaaristo, rentoutumisharjoituksiin ja luonnosta saatavaan hyvinvointiin tutustumista kaikilla aisteilla

**FinRelax TOP10-kunniamainitut**

* **Ski Resort Ukkohalla Paljakka**, Kainuu
* **Nukula**, Oravasaari
* **Luomajärvi Horse Inn**, Ikaalinen
* **Arctic Warriors**, Narkaus
* **Koivulahden Rapukartano**, Vilppula
* **Arctic Superfoods**, Levi
* **Anumati Naturals**
* **Sieniretki Y**, Espoo/Sipoo
* **LomaJoosula and FysioJoosula**, Savukoski
* **Varjola**, Konnevesi

**Culture Finland TOP20-kärkituotteet** (alueittain aakkosjärjestyksessä)

**Saaristo ja rannikko:**

* **Narrative SMAKU walk in Old Porvoo**, Porvoo, ruoan ja ruokakulttuurin elämyksellinen makumatka
* **The Song of the Sisters**, Naantali, opaskierros keskiaikaisessa luostarikirkossa ja tutustumista paikalliseen historian tarinankerronnan, laulun ja yhteishengen kautta

**Lappi:**

* **Saunatour - Day as a Finn**, Lappi, perinteisiä ja tämän päivän suomalaisia elämyksiä arktisessa ympäristössä

**Järvi-Suomi:**

* **Culture and Music in Kuhmo, Finland**, Kuhmo, kamarimusiikkia, Kalevalaa ja karhuja Suomen kesän kauneimpaan aikaan heinäkuussa
* **Finland’s Big Year 2017 - On the brith places of independency**, itsenäisyyden syntyä, talvisotahistoriaa, Kalevalaa ja karelianismia, paikallista ruokakulttuuria ja elämäntapaa
* **Finnish Lake Culture Holiday**, Hotel & Spa Resort Järvisydän, Saimaa
* **Moomin Museum**, Tampere, Tove Janssonin alkuperäistöitä, grafiikkaa ja pienoismalleja Muumimuseossa
* **Rug Rag of Memories Weaving Retreat**, Loikansaari, Etelä-Savo, luonnonläheistä lomaelämää ja kangaspuilla kutomista
* **Serlachius Museums, Tour to the Art Town Mänttä**, Mänttä, Pohjois-Häme, paikallisaarteita, arkkitehtuuri, järvimaisemaa ja metsäntuoksua sekä ruokaelämyksiä Järvi-Suomessa
* **Silence with Kantele**, Pohjois-Karjala, oman kanteleen luominen ja syventyminen soiton saloihin hiljaisessa majatalossa
* **Stop Over Savonlinna Opera Festival**, Savonlinna, kansainvälisesti tunnettu suomalainen kulttuurifestivaali
* **Tasting Tampere**, Tampere, tutustumista oivallisten oluiden, kiehtovien ginien, maistuvan makkaran ja juurevan paikallisruuan avulla Tampereeseen

**Pääkaupunkiseutu:**

* **Cosy Home Dinners - Cosy Finnish Evening**, Helsinki, päivällinen suomalaisessa perheessä, tutustumista suomalaisten elämäntyyliin
* **Day With a Local**, Helsinki, aitoa vuorovaikutusta, kulttuurista ja kulttuurieroista oppimista sekä keskusteluja kiinnostavista aihepiireistä paikallisen kanssa
* **Guided Art Tours by HKI Art Guide**, Helsinki, galleriakierroksia, taide-elämyksiä ja yhteisiä kahvihetkiä
* **In the Footsteps of Best-known Finnish Architects - Alvar Aalto and Eliel Saarinen 2017**, Helsinki/Lahti/Seinäjoki/Jyväskylä, tutustumismatka kuuluisten suomalaisten arkkitehtien työhön
* **Remote Helsinki**, Helsinki, yhdistelmä esitystä, huviretkeä, videopeliä ja seikkailua
* **Sibelius Finland Experience**, Helsinki, Erik Bruunin palkittu grafiikka, suomalaisen luonnon kuvat ja historialliset filmit säestävät elävää viulu- ja pianomusiikkia Kansallissalissa
* **Take a break and Escape to Krapi!**, Tuusula, uusia ja vanhoja kulttuurielämyksiä sekä käsintehtyjä herkkuja
* **The Tom of Finland Experience**, Helsinki, opastettu teemakierros Touko Laaksosen elämänvaiheista ja yhteiskunnan muutoksesta Suomi 100:n hengessä

**Lisätietoja:**

Kiti Häkkinen, ohjelmapäällikkö, FinRelax-ohjelma, Visit Finland, Finpro, p. 050 453 4720, kiti.hakkinen@finpro.fi

Susanna Kyllönen, projektikoordinaattori, Luova Matka -hanke, Visit Finland, Finpro, p. 050 3462768, susanna.kyllonen@finpro.fi

Hetta Huittinen, viestintäpäällikkö, Finpro, p. 040 033 9597, hetta.huittinen@finpro.fi

*Visit Finland vastaa valtakunnallisena matkailualan asiantuntijana ja aktiivisena toimijana ulkomailta Suomeen suuntautuvan matkailun edistämisestä. Visit Finland tukee alan yrityksiä ja yritysryhmiä kansainvälisille markkinoille tarkoitettujen matkailupalvelujen kehittämisessä ja markkinoinnissa. Ulkomaisten matkailijoiden Suomeen tuoma vientiin rinnastettava matkailutulo oli yli 4 miljardia euroa vuonna 2014.* *Visit Finland on osa Finpro Oy:tä.* [*www.visitfinland.fi*](http://www.visitfinland.fi)

*Finpro auttaa suomalaisia pk-yrityksiä kansainvälistymään, hankkii Suomeen lisää ulkomaisia investointeja ja kasvattaa ulkomaisten matkailijoiden virtaa Suomeen. Finpron muodostavat Export Finland, Visit Finland ja Invest in Finland. Finpro on julkinen toimija, jonka 240 asiantuntijaa toimii 37 vientikeskuksessa 31 maassa ja 6 aluetoimistossa Suomessa.* [*www.finpro.fi*](http://www.finpro.fi)
*Finpro – kasvua Suomeen*